Sag om konkurskarantæne
Ret: Retten i Kolding (1. instans)
Faggruppe: Civilsag — Konkurskarantæne
Sagsemner: Konkurs og anden insolvens;

/

SKIFTERETTEN I KOLDING
 

KENDELSE
afsagt den 10. maj 2021

Sag BS-3924/2021-KOL

Advokat Anders Bendtsen som kurator i konkursboet efter Virksomhed ApS
(advokat Anders Ole Bendtsen)

mod

Sagsøgte

Denne afgørelse er truffet af Dommer.

Parterne og deres påstande

Kurator har i sit processkrift fremsat påstand om, at Sagsøgte pålægges
konkurskarantæne i tre år.

Meddelelse om sagens anlæg er forkyndt telefonisk for Sagsøgte den 18.
marts 2021. Der er herefter fastsat frist for svarskrift. Sagsøgte har ikke
svaret indenfor fristen.

Sagens omstændigheder

I sit processkrift har kurator anført følgende om omstændighederne:

” Skifteretten har ved retsbog af 26. januar 2021, der fremlægges som
bilag 1, besluttet, at der skal rejses konkurskarantænesag mod
Sagsøgte. Kreditorinformation nr. 3 fremlægges som
bilag 2.



/

2

Oplysninger om selskabet, ledelsen, ejerne m.v:

Selskabet blev ifølge Erhvervsstyrelsen stiftet den 5. februar 2018, jf.
fuldstændig rapport fra Erhvervsstyrelsen, der fremlægges som bilag
3. Selskabets formål var at drive swingerklub og dermed beslægtet
virksomhed efter direktionens skøn.

Virksomheden var registreret på en privatadresse i By og
var inden da drevet fra lejede lokaler i nærheden. Kurator har
konstateret, at driften var lukket ned og afviklet pr. dekretdagen.

For perioden fra selskabets stiftelse og frem til 1. juni 2020 var Person
1 selskabets reelle ejer. For perioden 1. juni 2020 frem til 1. august
2020 var Sagsøgte selskabets reelle ejer. For perioden fra 1. august og
frem til konkursen var Person 2 selskabets reelle ejer.

Konkursbegæringen mod selskabet blev modtaget i skifteretten den 8.
oktober 2020, hvilket herefter er fristdagen.

Konkursdekret blev afsagt den 21. oktober 2020.

Den relevante periode for bedømmelse af konkurskarantæne er
herefter fra den 9. oktober 2019 til den 21. oktober 2020.

Sagsøgte har været registreret som direktør i perioden fra den 1. juni
2020 til den 1. august 2020.

Vigtigste årsager til konkursen:

Virksomhedens ledelse og tidligere ledelse, herunder
Sagsøgte, har ikke oplyst om baggrunden for konkursen, da
ledelsen ikke har reageret på kurators henvendelser.

En lønmodtagers faglige organisation rejste krav om betaling af
udestående lønkrav.

Selskabet kunne ikke honorere kravet, hvorfor lønmodtageren valgte
at indgive konkursbegæring mod selskabet for derved at kunne opnå
udbetaling fra Lønmodtagernes Garantifond.



/

3

På mødet i Skifteretten i Kolding den 21. oktober 2020, hvor der blev
afsagt konkursdekret over selskabet, anerkendte Person 2 på vegne af
selskabet, at konkursbetingelserne var opfyldt, hvorefter Skifteretten
afsagde konkursdekret. Advokat Anders Bendtsen blev udpeget som
kurator.

Kurator har konstateret følgende:

Muligt bedrageri med Covid-19 kompensationsordning:

Sagsøgte overtog selskabet via sit ejerskab af Virksomhed A/S den 1.
juni 2020 fra den tidligere ejer, Person 1.
Anpartsoverdragelsesaftalen, der er udarbejdet af Advokat,
fremlægges som bilag 4. 2 måneder senere overdrog han samtlige
anparter til Person 2.

Straks efter overdragelsen ansøges der om Covid-19 kompensation
for faste omkostninger, der fremlægges som bilag 5. Som bilag 6
fremlægges mail fra Advokat af 7. januar 2021, hvori det oplyses, at
ansøgning sker ud fra selskabets bogføringsregnskab.
Bogføringsregnskabet i form af en råbalance for 2018 og 2019
fremlægges som bilag 7. Der bliver endvidere udarbejdet udkast til
årsrapport for 2019, der fremlægges som bilag 8. Bemærk i den
forbindelse, at dirigent på denne var planlagt til Person 1 – ejer af
selskabet før 1. juni 2020. Ansøgningen om Covid-19 kompensation
sker i samarbejde med Revisorerne Danmark samt Advokat. Sagsøgte
er efter det oplyste involveret i hele ansøgningsprocessen.

Samtidig hermed indleverede Sagsøgte sammen med Virksomhed og
statsautoriseret revisor Person 3 en anden årsrapport for 2019, der
fremlægges som bilag 9, hvoraf det fremgår, at selskabets
regnskabstal afviger væsentligt fra det tidligere udkast bilag 7. Som
det fremgår af bilag 5 er det Advokats opfattelse, at dette regnskab er
et falsum. Det er kurators opfattelse, at dette regnskab er indleveret
med henblik på at kunne anvende det til strafferetlige
lovovertrædelser.

Det er kurators opfattelse, at der i forløbet 1. juni og fremefter er sket
forsøg på bedrageri eller andet strafferetlig overtrædelse af Sagsøgte
evt. i samarbejde med andre.

Kurator har vurderet, at ovenstående omstændigheder har givet
grundlag for politimæssig efterforskning mod



/

4

Sagsøgte, hvorfor kurator har givet politiet meddelelse herom i
medfør af konkurslovens § 110, stk. 4. Meddelelsen uden bilag
fremlægges som bilag 10.

Manglende betaling af moms, A-skatter og AM-bidrag:

Der er ikke foretaget nogen dispositioner i forhold til selskabets
skatteforhold i den relevante periode. Gældsstyrelsen har anmeldt et
krav stort kr. 345.105,51 i konkursboet. Som bilag 11 fremlægges
konkursboets gældbogsliste og som bilag 12 Gældsstyrelsens
anmeldelse.

Uoverensstemmende årsrapport

Selskabets seneste offentliggjorte årsrapport dækker regnskabsåret
2019.

Det er dog kurators opfattelse, at regnskabet er ukorrekt og bygger
på bevidst urigtige tal og oplysninger fra ledelse og revisor. Dette –
eftersom kurator er i besiddelse af en råbalance fra 2019 samt et
andet udkast til regnskab for 2019, som ikke stemmer overens med
det indleverede og offentliggjorte regnskab for samme år.

Manglende bogføring

Der findes ingen bogføringsmateriale for den relevante periode.

Manglende samarbejde med kurator

Sagsøgte har ikke reageret på kurators henvendelser og har ikke i
øvrigt samarbejdet” .

Parternes synspunkter

Kurator har til støtte for sin påstand gjort følgende gældende:

” Kurator gør til støtte for den nedlagte påstand overordnet gældende,
at betingelserne i konkurslovens § 157, stk. 1, for at pålægge Sagsøgte
konkurskarantæne er opfyldt.

Det følger af betænkning nr. 1525/2011 om konkurskarantæne, s. 93f:
(..) Vurderingen af, om der foreligger groft uforsvarlig
forretningsførelse,



/

5

bør foretages i forhold til virksomhedens økonomiske forhold (i bred
forstand). Det drejer sig således navnlig om dispositioner med hensyn
til virksomhedens kapitalgrundlag, låneoptagelse, bogføring,
økonomistyring og regnskabsaflæggelse og om større økonomiske
dispositioner med hensyn til virksomhedens drift eller udvikling.
” Selv om Konkursrådet således ikke foreslår en sådan detaljeret
lovregulering af uforsvarlighedsvurderingen, bør det dog stadig
kunne indgå i den samlede vurdering, hvis den pågældende f.eks. i
væsentlig omfang har tildesat sine forpligtelse med hensyn til
angivelse af moms eller A-skat eller gennem længere tid ikke har
afregnet moms eller A-skat. ”

Af forarbejderne til konkurslovens § 157 fremgår således, at
vurdering af om der foreligger uforsvarlig forretningsførelse, bør
foretages i forhold til virksomhedens økonomiske forhold i bred
forstand.

Til støtte for kurators overordnede anbringende og med udgangspunkt
i det ovenfor anførte gøres det gældende,

at Sagsøgte deltog i ledelsen af selskabet senere end et
år før fristdagen, hvorfor den tidsmæssige betingelse i
konkurslovens § 157, stk. 1 er opfyldt,

at Sagsøgte har foretaget dispositioner, der ikke
fremstår forretningsmæssige begrundede, og som har karakter af
bedrageri eller anden strafferetlig overtrædelse, således at
kurator har været nødsaget til af afgive meddelelse herom til
politiet, jf. konkurslovens § 110, stk. 4,

at selskabet har undladt at afregne A-skat, AM-bidrag og moms i
hele den relevante periode i strid med skattelovgivningen,
herunder bl.a. kildeskatteloven, arbejdsmarkedsbidragsloven,
momsloven og opkrævningsloven,

at selskabet har undladt at opbevare bogføringsmateriale i strid med
bogføringsloven, som således har gjort det udfordrende for
kurator at foretage fornødne og tilstrækkelige undersøgelser af
virksomhedens dispositioner, herunder undersøge hvorvidt der
er foretaget omstødelige dispositioner eller, om der af selskabets
ledelse er anvendt midler til privat forbrug,

at det af selskabet indleverede årsregnskab for 2019 bygger på
bevidst urigtige tal og oplysninger fra Sagsøgte og selskabets
medvirkende revisor,



/

6

at ovenstående handlinger og dispositioner efter en samlet
vurdering udgør groft uforsvarlig forretningsførelse, og at
Sagsøgte dermed er uegnet til at deltage ledelsen af en
virksomhed uden at hæfte personligt og ubegrænset for
virksomhedens forpligtelser, jf. konkurslovens § 157, stk. 1, 1.
pkt., 3. led, og at det på den baggrund er rimeligt at pålægge
ham konkurskarantæne samt endeligt,

at Sagsøgte skal pålægges konkurskarantæne i 3 år i henhold til
konkurslovens § 158, stk. 1, 1. pkt., idet ingen særlige grunde
taler for at pålægge konkurskarantæne i en kortere periode end 3
år, jf. konkurslovens § 158, stk. 1, 2. pkt” .

Skifterettens begrundelse og resultat

Skifteretten modtog en konkursbegæring mod selskabet den 8. oktober
2020, og selskabet blev taget under konkursbehandling den 21. oktober
2020. Den for konkurskarantæne relevante periode er således tiden efter den
8. oktober 2019.

Sagsøgte har været registreret som direktør i selskabet i perioden 1. juni
2020 til 1. august 2020. Han er således omfattet af den personkreds, som
kan pålægges konkurskarantæne.

Sagsøgte har ikke svaret i sagen, og skifteretten lægger derfor kurators
oplysninger om de faktiske forhold til grund, jf. konkurslovens § 162, stk.
6.

Det fremgår af kurators oplysninger, at selskabet har aflagt et årsregnskab,
hvor bruttofortjensten er angivet cirka 1.800.000 kr. højere end i den
bagvedliggende bogføring, ligesom årsregnskabet afviger markant fra
selskabets råbalance og udkast til årsregnskab. Årsregnskabet er efter
kurators oplysninger anvendt til at søge om kompensation for selskabets
faste udgifter.

Gældsstyrelsen har anmeldt et krav på 345.105,51 kr., og der er ikke sket
betalinger til Gældsstyrelsen i den relevante periode.

Kurator har oplyst, at der ikke findes bogføringsmateriale for den relevante
periode. Bogføringslovens § 6-10 og § 14 er herved tilsidesat.

Efter en samlet vurdering af ovenstående omstændigheder finder retten, at
Sagsøgte har bedrevet groft uforsvarlig forretningsførelse, hvorfor han er
uegnet til at deltage i ledelsen af en erhvervsvirksomhed, jf. konkurslovens
§ 157, stk. 1. Der er ikke omstændigheder, som gør pålæggelse af
konkurskarantæne urimeligt, jf. konkurslovens § 157, stk. 2.



/

7

Perioden for konkurskarantæne fastsættes til tre år, da der ikke er grundlag
for at fravige udgangspunktet, jf. konkurslovens § 158, stk. 1.

Efter sagens udfald skal Sagsøgte erstatte statskassens udgifter for
skifteretten.

THI BESTEMMES:

Sagsøgte pålægges konkurskarantæne i tre år fra endelig kendelse.

Sagsøgte skal inden 14 dage betale sagsomkostninger til statskassen med
10.000 kr.

Der tillagdes kurator, advokat Anders Bendtsen, i konkursboet Virksomhed
ApS, et vederlag på 8.000 kr. med tillæg af moms for sagens førelse for
skifteretten.

Sagen blev sluttet.



/

 




/